Document ID: 32011R0208
Publication Date: 2011-03-02

Title and Content:
KOMISIJAS REGULA (ES) Nr. 208/2011
(2011. gada 2. marts),
ar ko attiecībā uz ES references laboratoriju sarakstiem un nosaukumiem groza Eiropas Parlamenta un Padomes Regulas (EK) Nr. 882/2004 VII pielikumu un Komisijas Regulu (EK) Nr. 180/2008 un (EK) Nr. 737/2008
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (1) un jo īpaši tās 19. panta iv) punktu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), un jo īpaši tās 32. panta 5. punktu,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (3) un jo īpaši tās 55. panta 1. punktu,
tā kā:
(1)
Regulā (EK) Nr. 882/2004 noteikti vispārējie Kopienas references laboratoriju uzdevumi, pienākumi un prasības pārtikas, barības un dzīvnieku veselības jomā, kā arī attiecībā uz dzīviem dzīvniekiem. Minētās regulas VII pielikuma I daļā ir norādītas Kopienas references laboratorijas pārtikas un barības jomā, savukārt II daļā - dzīvnieku veselības jomā un attiecībā uz dzīviem dzīvniekiem.
(2)
Ar Komisijas 2008. gada 28. februāra Regulu (EK) Nr. 180/2008 par Kopienas references laboratoriju zirgu slimībām, izņemot Āfrikas zirgu mēri, ar kuru groza Eiropas Parlamenta un Padomes Regulas (EK) Nr. 882/2004 VII pielikumu (4), Agence Française de Sécurité Sanitaire des Aliments (AFSSA) ar dzīvnieku patoloģiju un zoonožu, kā arī zirgu dzimtas dzīvnieku patoloģiju un slimību pētniecības laboratorijām, kas atrodas Francijā, tika izraudzīta par Kopienas references laboratoriju attiecībā uz zirgu dzimtas dzīvnieku slimībām, izņemot Āfrikas zirgu mēri.
(3)
Ar Komisijas 2008. gada 28. jūlija Regulu (EK) Nr. 737/2008, ar ko izrauga Kopienas references laboratorijas vēžveidīgo slimību, trakumsērgas un govju tuberkulozes jomā, nosaka papildu pienākumus un uzdevumus Kopienas references laboratorijām trakumsērgas un govju tuberkulozes jomā un groza VII pielikumu Eiropas Parlamenta un Padomes Regulai (EK) Nr. 882/2004 (5), aģentūras Agence Française de Sécurité Sanitaire des Aliments (AFSSA), Nansī, Francija, laboratorija Laboratoire d’études sur la rage et la pathologie des animaux sauvages tika izraudzīta par Kopienas references laboratoriju attiecībā uz trakumsērgu.
(4)
Francija un Dānija oficiāli informēja Komisiju par pārmaiņām saistībā ar minētajās regulās norādīto laboratoriju nosaukumiem. Turklāt pēc Lisabonas līguma stāšanās spēkā Regulas (EK) Nr. 882/2004 VII pielikumā norādītās laboratorijas, kuras līdz šim tika sauktas par Kopienas references laboratorijām, tagad jāsauc par Eiropas Savienības (ES) references laboratorijām.
(5)
Svarīgi atjaunināt ES references laboratoriju sarakstu, kas izklāstīts Regulā (EK) Nr. 882/2004, (EK) Nr. 180/2008 un (EK) Nr. 737/2008. Tāpēc attiecīgi jāgroza minētās regulas.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 882/2004 VII pielikumu aizstāj ar šīs regulas pielikuma tekstu.
2. pants
Regulas (EK) Nr. 180/2008 1. pantu aizstāj ar šādu pantu:
“1. pants
1. Agence nationale de sécurité sanitaire de l’alimentation, de l’environnement et du travail (ANSES) ar dzīvnieku veselības un zirgu dzimtas dzīvnieku slimību laboratorijām, Francija, laika periodam no 2008. gada 1. jūlija līdz 2013. gada 30. jūnijam ir izraudzīta par ES references laboratoriju attiecībā uz zirgu dzimtas dzīvnieku slimībām, izņemot Āfrikas zirgu mēri.
2. Šā panta 1. punktā minētās ES references laboratorijas funkcijas un uzdevumi, kā arī procedūras sadarbībai ar laboratorijām, kuras ir atbildīgas par zirgu dzimtas dzīvnieku infekcijas slimību diagnosticēšanu dalībvalstīs, ir izklāstītas šīs regulas pielikumā.”
3. pants
Regulas (EK) Nr. 737/2008 2. panta pirmo daļu aizstāj ar šādu daļu:
“Aģntūras Agence nationale de sécurité sanitaire de l’alimentation, de l’environnement et du travail (ANSES), Francija, laboratorija Laboratoire de la rage et de la faune sauvage de Nancy laika periodam no 2008. gada 1. jūlija līdz 2013. gada 30. jūnijam ir izraudzīta par ES references laboratoriju attiecībā uz trakumsērgu.”
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 2. martā

Classification:
Level 1 Categories: 100158
100149
100156
Level 2 Categories: 100262
100215
100250
100245
Level 3 Categories: 2442
2479
1277
2478
1268
5877
All Categories: 1277
1445
1755
192
3660
5462
6569